`n Deeglike lewe | SkalkSkryf
Sus Cobie berig uit Chinaland »
`n Deeglike lewe
Julie 1, 2013 deur Louwie
Te wonderlik, die onderhoud van Willemien Brummer met Johan Degenaar, die “Sokrates van Stellenboch”
Wonder `n mens hoe word mens só oud, so gemoedelik, so verwonderd. Sê hy aan Willemien; “Dit was so fantasties! Ek staan gewoon daar in nommer 43, soos ons huis bekend gestaan het hier om die draai, en daar sak ek inmekaar, daar lê ek.”
Fantasties? Meeste mense wat ek ken sou dit as traumaties beleef het, en meer so as hulle soos hy tot die volgende oggend daar op die vloer moes bly lê tot iemand hom kom help het.
Dan sê hy verder: “… ek vind dit uitstekend die manier waarop hulle my hier behandel. Dis werklik … ek moet `n lofrede doorop hou.” Ongelooflik!
Nou is dit so dat ek mense ken wat in ouetehuise bly en die meeste van hulle is gewoon ondankbaar. Hulle bly in moderne woonstelle met alle moderne geriewe tot hulle beskikking, maar hulle kla. Die kos is oneetbaar, die mense is onvriendelik, die plek is koud, mede inwoners is ongeskik/onbedagsaam/selfsugtig, jy noem dit en hulle is dit. En dis siektes en skete een op die ander en een se pyn is altyd erger as die ander se pyn. Dit oorddeel en veroordeel, en Sondag sit hulle vroom op die kerkbanke, steeds ondankbaar, en steeds tot die dood toe bang vir die dood.
Dan sê Degenaar daar uit sy hospitaal kamertjie: “Jy sal nou dink my vrou is dood en daar lê ek in frail care – dat dit die einde is van die lewe. Maar dis juis die begin van die lewe!” Dit op 87 jarige leeftyd. Die begin van `n andersoortige lewe, `n nuwe fase van die lewe wat hy moet “ontgin” die “oorblyfsels van die liggaam” moet hy ontgin, basies die proses van oudword, siek word en oplaas doodgaan moet “ontgin” word. In plaas van te kla oor wat hy nie meer kan doen nie, vra hy “wat kan jy doen?”
Met trane in haar oë vra my vrou, hoe doen mens dit? Hoe word jy so rustig, so gelate aanvarend oud?
“Ek het geen antwoord op die vrae oor die lewe na die dood nie. Ek vind net die lewe so fassinerend!” sê hy
Ek vermoed die Professor gaan die lewe na die dood net so fassinerend vind. Hy gaan alles daar ook “ontgin.” Wonder ek wat `n fenomenoloog van die hiernamaals gaan maak!! Hier geniet en verwonder hy hom aan die vreugde van menswees. Daar anderkant sal hy hom nog meer verwonder oor die vreugede van wees?
Posted in Louwie | Tagged filosofie, Johan Degenaar, Sokrates, wysheid | 4 Kommentaar
op Julie 2, 2013 at 4:37 nm JWM
Voorwaar ‘n deeglike lewe! Ook ‘n positiewe berig te midde van so baie negatiewe. Ek dink prof. Degenaar het alle fasette van menswees bemeester. Daarom is hy gereed vir die volgende dimensie. Dis ‘n les en uitdaging vir ons almal: om te bly strewe en nie vas te haak.
op Julie 3, 2013 at 12:15 nm brieweuitdievreemde
En my GROOT gunsteling is Marthinus Versfeld – voel net altyd so verfris as ek een van sy boeke gelees het. Dankie vir die deel hiervan,.
op Julie 5, 2013 at 11:37 vm Louwie
Heeltemaal reg JWM, om nie vas te haak nie, om meer bewustelik te lewe elke dag. Met die ego uit die pad, of ten minste agter jou, het jy `n baie beter uitsig oor die lewe wat jy dan kan “ontgin”, ondersoek, intiem belewe.
op Julie 5, 2013 at 11:43 vm Louwie
Dalene, daar is nog goed en mooi daar buite. Mens voel soms verswelg deur die berigte van moord en doodslag en sleg, daarom deel mens iets wat jou in jou siel raak as jy dit die dag raakloop.